Da raica lesu mada na i tekitekivu.
E dua na vosasosa vakavalagi e va koto qo “where the Church goes the Nation goes”- “na vanua e vakanaulu kina na Lotu ena muria na Vanua”. Sa dua nai vosavosa dina. Ni da sarava lesu na toso ni gauna mai na gauna a tadu mai kina ki Viti na Lotu da raica ka vakadinadinataka ni a cila e dua na rarama levu, rarama ni siga vou, rarama ni veivakurabuitaki, dolavi na matada, bale nai wau ka oti yani na veikanikani. O ira na noda qase era a lotu vakayalo ka vakaidina. O ira nai talatala era a tawasei ira mai na bula vakavuravura ena nodra vakasavasavataki ira kina cakacaka ni Kalou. A vakatobuicu na qaravi tevoro kei na qaravi vu. Dua ga na yaca e lutu mai na gusudra na noda qase, oya na yaca ni Gone Turaga o Jisu Karisito. Jisu Karisito. Jisu Karisito. Kalougata tiko o Viti ena vuku ni nodra a dinata na Kalou o ira na noda qase.
Toso tale tiko na gauna.
Nikua sa veicalati nai yaloyalo ni tamata ni Kalou. Ni ra vakatautauvatataki kei ira ena vicasagavulu na yabaki sa oti, era ‘no class’. Nikua era sa dau mateni ena yaqona, dau vosavosa ca ka dau veiwali ca. E ra dau gunu yaqona vakasivia. Na roka ni yalodra e sosoko ena veika era vatiloma. Nai Vola Tabu e vakatavulica ni ra vosa o ira qo e lako vata tu mai kei na nodra lua. Kena i balebale ni da rogoca ka tugana na nodra vosa eda sa tiloma tiko na nodra lua. E sese tu o Viti nikua baleta ni ra sese tu o ira nai talatala. Ke vinakati me maroroi na kawa i Taukei kei na vanua o Viti ena gauna ni veivakatovolei eda lako curuma tiko qo, ia, mera na dinata taumada nai talatala na nodra kaci ka vakasaqara na Kalou. Me ra tawasei ira ka ni cakacaka ni Kalou e cakacaka savasava. Mo ni tawasei kemuni nai talatala baleta o kemuni e dodonu mo ni domo ni Kalou ki na vanua.
Meda kilai Koya tale mada. Meda vakasaqarai Koya tale mada na noda Kalou, nodra Kalou na noda qase, ka me na nodra Kalou tikoga na noda gone!
fij_Latn fij_Latn fij_Latn fij_Latn fij_Latn